
Atbildes uz 22.05.2024. iesniegtajiem jautājumiem 

Jautājums:
1) Nolikuma 3.12.apakšpunktā noteikts: Pretendenta vai, ja pretendents ir Apvienība, tad vismaz viena Apvienības dalībnieka rīcībā jābūt būvdarbu vadītājam, kuram ir spēkā esošs būvprakses sertifikāts ceļu būvdarbu vadīšanā un pieredze kā atbildīgajam būvdarbu vadītājam vai būvdarbu vadītājam ne vairāk kā 5 (piecos) iepriekšējos gados, kā arī periodā līdz piedāvājuma iesniegšanas brīdim, pilsētas  ielas ar asfaltbetona segumu izbūves, pārbūves vai atjaunošanas būvdarbu vadīšanā vismaz 2 (divos) objektos, kuri ir pilnībā pabeigti un nodoti ekspluatācijā, no kuriem vismaz 1 (viens) objekts atbilst šādām prasībām:
3.12.1. objektā veikta pilna brauktuves seguma (salizturīgā kārta, nesaistītu minerālmateriālu maisījuma kārta, ar saistvielām saistītās konstruktīvās kārtas (izņemot virsmas apstrādi)) izbūve, pārbūve vai atjaunošana ne mazāk kā 5000 m2 (pieci tūkstoši kvadrātmetri) apmērā katrai seguma kārtai;
3.12.2. objektā veikta ceļa apmaļu izbūve vismaz 500 m (pieci simti metri) garumā;
3.12.3. objektā veikta vismaz četru veidu inženierkomunikāciju, katra veida vismaz 50 m (piecdesmit metri) garumā, izbūve vai pārbūve.

Ņemot vērā to, ka nolikuma 3.11.apakšpunktā tiltu būvdarbu vadītājam tiek atzīta pieredze, kas iegūta pēdējo 10 gadu laikā, kā arī nolikuma 3.7.apakšpunktā tiek prasīta identiska pretendenta pieredze, bet laika periods ir ne vairāk kā 10 iepriekšējie gadi, lūdzam Pasūtītāju arī nolikuma 3.12.apakšpunktā būvdarbu vadītājam norādīt tādu pašu pieredzes iegūšanas laika posmu – ne vairāk kā 10 (desmit) iepriekšējos gados.

Atbilde:
Komisija skaidro, ka saskaņā ar Publisko iepirkumu likuma 46.panta pirmo daļu “Pasūtītājs var noteikt prasības attiecībā uz piegādātāja tehniskajām un profesionālajām spējām, kas nepieciešamas iepirkuma līguma izpildei. Šādas prasības var attiekties uz līguma izpildē iesaistīto personālu, piegādātāja pieredzi un tehniskajiem resursiem” un 46.panta trešās daļas 1.punktu “Piegādātāja tehniskās un profesionālās spējas atbilstoši būvdarbu, piegādes vai pakalpojuma raksturam, kvantitātei, svarīguma pakāpei un lietojumam var apliecināt ar informāciju par veiktajiem būvdarbiem, pievienojot izziņas un atsauksmes par svarīgāko darbu izpildi ne vairāk kā piecos iepriekšējos gados, izņemot gadījumu, kad konkurences veicināšanai pasūtītājs ir noteicis garāku pieredzes apliecināšanas termiņu”.

Konkursa nolikuma 3.12.apakšpunktā minētās prasības ir noteiktas ar mērķi gūt pārliecību, ka pretendenta pieaicinātajam speciālistam (ceļu būvdarbu vadītājam) ir pietiekama pieredze tādu darbu veikšanā, kas minētajam speciālistam būs jānodrošina objekta būvniecības laikā. Proti, objektā ir paredzēts veikt pilna seguma izbūvi; ceļa apmaļu izbūvi un inženierkomunikāciju izbūvi, turklāt minētie darbi tiks veikti pakārtoti viens otram vai pat vienlaicīgi. Tādējādi minētajam specialistam būs jānodrošina vairāku (nolikuma 3.12.apakšpunktā minēto) darbu vadīšana vienlaicīgi, proti, ceļu būvdarbu vadītājam ir jāpārzina ar minēto darbu izpildi saistīto darbību veikšanas secību un ar to saistītās darbības specifiku. Tādējādi, pasūtītājam ir nepieciešams gūt pārliecību, ka ceļu būvdarbu vadītājs būs spējīgs vadīt šāda apmēra būvdarbus viena objekta ietvaros. 
Turklāt, ņemot vērā, ka ceļu būvdarbu vadītājs atbilstoši būvniecības normatīvajiem aktiem objekta būvniecības laikā pārstāvēs pasūtītāja intereses ceļu būvdarbu vadīšanā, tad pasūtītajam ir jāgūst pilna pārliecība, ka Konkursa ietvaros tiks izvēlēts atbilstoši kompetents un Konkursa priekšmetā noteiktā līdzvērtīga objekta ceļu būvdarbu vadīšanā.
Papildus norādām, ka pretendentam atbilstoši Konkursa nolikumā noteiktajam, lai apliecinātu tā piedāvātā ceļu būvdarbu vadītāja kvalifikācijas atbilstību nolikumā noteiktajām prasībām, ir tiesības balstīties uz citas personas iespējām vai piesaistīt ārvalstu speciālistus. 
Komisija vērš uzmanību, ka arī Iepirkumu uzraudzības birojs (IUB) ir sniedzis skaidrojumu, ka prasību apjomu, kā arī pieprasīto konkrētā iepirkuma līguma izpildei nepieciešamo minimālo spēju līmeni nosaka samērīgi iepirkuma līguma priekšmetam, līdz ar to pretendentam un tā speciālistiem nevar tikt noteiktas augstākas kvalifikācijas (tostarp pieredzes) prasības, nekā tas faktiski nepieciešams, ņemot vērā iepirkuma priekšmeta specifiku un apjomu.[footnoteRef:1]  [1:  https://www.iub.gov.lv/sites/default/files/upload/Biezak_konstat_kludas%202020_janv.pdf, 12.punkts.] 

Ņemot vērā iepriekš minēto, Komisija norāda, ka Konkursa nolikuma 3.12.apakšpunktā norādītās prasības ir izvirzītas un noteiktas atbilstoši un samērīgi Konkursa priekšmetam, ar mērķi pārliecināties, ka pretendenta piedāvātajam ceļu būvdarbu vadītājam ir pieredze un spējas vismaz tāda paša apjoma un specifikas ceļu būvdarbu veikšanā, kādas ir noteiktas Konkursa priekšmetā. 
Komisija informē, ka Konkursa nolikuma 3.12.apakšpunkts netiks grozīts.

Jautājums:
2) Nolikuma 3.6. un 3.11.apakšpunktos ir prasīta pieredze ne vairāk kā 10 (desmit) iepriekšējo gadu laikā, kā arī periodā līdz piedāvājuma iesniegšanas brīdim, autosatiksmes tilta (tilts, ceļa pārvads, viadukts vai estakāde) (turpmāk – Būve) izbūves, pārbūves vai atjaunošanas būvdarbu veikšanā 2 (divos) objektos, kuri ir pilnībā pabeigti un nodoti ekspluatācijā, no kuriem vismaz 1 (viens) objekts atbilst šādām prasībām:
*objektā izbūvētās, pārbūvētās vai atjaunotās Būves kopējais garums (attālums starp gala balstiem) ir vismaz 100 m (viens simts metri);
*objektā izbūvētās, pārbūvētās vai atjaunotās Būves laiduma garums ir vismaz 25 m (divdesmit pieci metri).
Ja pieredze ir Būves pārbūves vai atjaunošanas būvdarbu vadīšanā, tad šo pārbūves vai atjaunošanas būvdarbu ietvaros jābūt veiktai brauktuves konstrukcijas, tajā skaitā, hidroizolācijas un nesošo betona konstrukciju, izbūvei, pārbūvei vai atjaunošanai.
Ņemot vērā to, ka tilta neatņemama sastāvdaļa ir arī pārejas plātnes tilta galos, kas konstruktīvi ir savienotas ar visu pārējo būves konstrukciju un principā arī ir slodzi nesoša betona konstrukcija, lūdzam Pasūtītāju apstiprināt, ka nolikuma 3.6. un 3.11.apakšpunkta prasība tiks atzīta par atbilstoši, ja pretendents norādīs pieredzes objektu, kur Būves kopējais garums (attālums starp pārejas plātņu galiem) ir vismaz 100 m (simt metru).

Atbilde:
Komisija skaidro, ka pārejas plātnes netiek skaitītas pie kopējā Būves garuma – Būves kopējais garums ir attālums starp Būves laiduma konstrukciju gala balstiem (deformācijas šuvēm, ja tādas ir).









